Her til morgen var der kø ved teststedet i Gigantium. Genåbningen af Danmark er i fuld gang, og dermed er der også flere, der har brug for at kunne fremvise en negativ coronatest. Ifølge kontorchef i Region Nordjylland Jacob Bertramsen vil regionen fra næste uge holde åbent hver dag på alle teststederne for at imødekomme efterspørgslen på test. - Vi vil gerne have flere testdage de mindre steder, og udvide åbningstiden på de store teststeder. Som udgangspunkt forventer vi, at fra starten af næste uge vil der være åbent på alle teststeder hver dag, siger Jacob Bertramsen. Han fortæller, at testcentrene i regionen er gearet til at tage imod de mange, der skal have foretaget en coronatest i forbindelse med, at genåbningsplanen bliver rullet ud. - Vi har haft en genåbningsplan, som vi har haft mulighed for at forberede os på, og vi har fået lavet et test-setup i hele regionen med mange testdage og lange åbningstider, siger Jacob Bertramsen. Ekstra teststeder En af de udfordringer, regionen står overfor, er at finde lokaler, der kan tage den efterspørgsel, der er på at blive testet. Derfor bliver der nogle steder oprettet ekstra teststeder. Eksempelvis i Aalborg, hvor der også er blevet oprettet teststeder på væddeløbsbanen og Gl. Torv. Udover de faste teststeder, holdes der også øje med, om der er brug for at øge testkapaciteten ved et pludseligt opstået smitteudbrud. - Hvis vi ser et sted, hvor der er stigende smitte, laver vi et sted med nogle ekstra aktiviteter. Det har vi for eksempel gjort ude på Trekanten i Aalborg Øst, hvor vi har åbent to dage om ugen frem til 5. maj, siger Jacob Bertramsen. Han mener, at regionen har en testkapacitet, der svarer til genåbningen, men han ved godt, at der kan være tidspunkter med spidsbelastning på testcentrene. - Her om morgenen, hvor der er mange der vil testes, vil der være længere ventetid, end hvis du møder op klokken 13, siger Jacob Bertramsen, der opfordrer til at bruge hele åbningstiden og ikke kun møde op til test i ydertiderne.

Opsummering:
Genåbningen af Danmark betyder, at flere lader sig teste, derfor skruer Region Nordjylland op for kapaciteten.